《严一飞惠余一唯图书赞其上甚佳石更名忠恕图》
宋代·李石

善水沃沸焦，善药调瞑眩。
吾岂斯人徒，屏开慈母面。
丹青解人斯，二字出素练。
孝哉耘瓜子，伤根岂所愿。
升堂致一唯，出门成两见。
遂令李老书，不和韩非传。
吾家桃李园，力行未敢倦。
明知政事拙，稍觉言语贱。
四科定谁先，袖手水入砚。
会请无言师，宽处著方便。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。